P6_TA(2007)0130

Въздействията на бъдещите разширявания върху ефективността на политиката на сближаване

Резолюция на Европейския парламент от 24 април 2007 г. относно въздействията на бъдещите разширявания върху ефективността на политиката на сближаване (2006/2107(INI))

Европейският парламент,

- като взе предвид своята резолюция от 16 март 2006 г. относно стратегическия документ на Комисията от 2005 г. относно разширяването [1],

- като взе предвид съобщението на Комисията от 8 ноември 2006 г."Стратегия на разширяването и основни предизвикателства за периода 2006—2007 г.", включително приложения към него специален доклад относно способността на ЕС да интегрира нови държави-членки (СOM(2006)0649),

- като взе предвид своята резолюция от 13 декември 2006 г. относно съобщението на Комисията относно Стратегията на разширяване и основните предизвикателства за периода 2006—2007 г. [2],

- като взе предвид своята резолюция от 13 декември 2006 г. относно институционалните аспекти на способността на Европейския съюз да интегрира нови държави-членки [3],

- като взе предвид съобщението на Комисията от 3 май 2006 г."Разширяването, две години по-късно: икономически успех" (COM(2006)0200),

- като взе предвид своята резолюция от 28 септември 2005 г. относно започването на преговори с Турция [4],

- като взе предвид заключенията на Съвета по Общи въпроси и външни отношения от 3 октомври 2005 г. относно започването на преговори с Хърватия [5],

- като взе предвид заключенията на Председателството на Европейския съвет от 15 и 16 юни 2006 г. [6],

- като взе предвид своята резолюция от 27 септември 2006 г. относно напредъка на Турция по пътя към присъединяването [7],

- като взе предвид Междуинституционалното споразумение между Европейския парламент, Европейския съвет и Европейската комисия от 17 май 2006 г. относно бюджетната дисциплина и доброто финансово управление [8],

- като взе предвид третия доклад на Комисията относно икономическото и социалното сближаване от 18 февруари 2004 г. (COM(2004)0107),

- като взе предвид съобщението на Комисията от 12 юни 2006 г. относно Стратегията за растеж и работни места и реформатана Европейската политика на сближаване: четвърти междинен доклад за напредъка в областта на сближаването (COM(2006)0281),

- като взе предвид заключенията на Председателството от Европейския съвет от 21 и 22 юни 1993 г. в Копенхаген и от 16 и 17 декември 2004 г. и 14 и 15 декември 2006 г. в Брюксел,

- като взе предвид член 49 от Договора за ЕС и член 158 от Договора за ЕО,

- като взе предвид член 45 от своя правилник,

- като взе предвид доклада на Комисията по регионално развитие и становището на Комисията по бюджети (A6-0087/2007),

А. като има предвид, че съгласно член 2 от Договора за ЕС социалното, икономическото и териториалното сближаване е важна цел на Европейския съюз и за гражданите тя представлява ясен знак за европейска солидарност;

Б. като има предвид, че политиката на Европейския съюз на сближаване е постигнала значителни успехи при постигането на целта за социално, икономическо и териториално сближаване, както това става ясно по-специално от четвъртия междинен доклад на Комисията относно напредъка в сближаването;

В. като има предвид, че досегашните разширявания на ЕС допринесоха за осигуряване на мир, сигурност, стабилност, демокрация и принципа на правовата държава, както и за растеж и просперитет в Европейския съюз като цяло; принос, спомогнал ЕС да стане по-конкурентоспособна и динамична икономика и който следователно трябва да бъде взет предвид при вземането на решение във връзка с бъдещи разширявания;

Г. като има предвид, че привеждането в съответствие на страните от Централна и Източна Европа ще изисква все пак значителни по-нататъшни усилия, тъй като тяхното изходно икономическо ниво бе по-ниско, отколкото на присъединяващите се страни при предходни разширявания, като същевременно с това трябва да се извърши радикална промяна на техните политически и икономически системи;

Д. като има предвид, че последиците от глобализацията затрудняват процеса на сближаване и същевременно пораждат нови проблеми, свързани с установяването на предприятията в Съюза като цяло;

Е. като има предвид, че политиката на сближаване може да спомогне за справянето на регионите с предизвикателствата на глобализацията,

Ж. като има предвид, че натискът върху правителствените бюджети нараства и много държави-членки не спазват критериите за стабилност; като има предвид също, че демографските тенденции ще обременят допълнително бюджетите и ще отслабят икономическия растеж;

З. като има предвид, че ЕС следва да остане отворена общност и въпроси, свързани със структурната политика, не трябва да възпрепятстват бъдещи разширявания, при положение, че необходимите реформи гарантират капацитета на интеграция;

И. като има предвид, че от октомври 2005 г. Общността води безсрочни преговори за присъединяване с Турция и Хърватия, а Европейският съвет призна през декември 2005 г. статут на страна-кандидатка на Бившата югославска република Македония; като има предвид, че другите държави от Западните Балкани (Албания, Босна и Херцеговина, Черна гора и Сърбия, включително Косово) са считани за потенциални страни-кандидатки за членство; като има предвид, че процесът на реформи във всички посочени държави вече се подпомага чрез програми за предприсъединителна помощ, които съдържат структурнополитически компоненти;

Й. като има предвид, че с присъединяването на Румъния и България влязоха в сила нови правила за искане на средства от структурните фондове и цялостният ефект на това присъединяване върху структурната политика предстои да бъде определен;

К. като има предвид, че при действащите правила за структурната политика за всички държави, получаващи предприсъединителна помощ, и за България и Румъния ще са необходими допълнителни 150 милиарда EUR за настоящия финансов период; като има предвид, все пак, че присъединяването на всички страни, получаващи предприсъединителна помощ, няма да се случи едновременно;

Л. като има предвид, че с присъединяването на Румъния и България територията от ЕС-25, имаща право на финансиране от структурните фондове, нарасна с 9%, населението на Съюза нарасна с 6% и БВП на глава от населението спадна с 5%; като има предвид, че с присъединяването на Хърватия територията на ЕС-27 ще нарасне с 1,3 %, населението ще нарасне с 0,9 %, а БВП на глава от населението ще спадне с 0,6 %; като има предвид, че с присъединяването на Турция територията на ЕС-27 ще нарасне с 18,3 %, населението ще нарасне с 14,7 %, а БВП на глава от населението ще спадне с 10,5 %; като има предвид, че с присъединяването на другите държави от Западните Балкани територията на ЕС-27 ще нарасне с 4,8 %, населението ще нарасне с 4%, а БВП на глава от населението ще спадне с 3,5 %;

М. като има предвид, че съществува остра нужда от институционална, финансова и политическа реформа на институциите на Европейския съюз, на които се основава капацитетът на ЕС за интеграция на нови членове; като има предвид, че присъединяването към ЕС зависи изцяло от изпълнението на критериите от Копенхаген и следователно — от демократичното развитие на страните, споменати в съображение Ж;

Н. като има предвид, че в един Европейски съюз с 34 държави-членки Хърватия би получила само 7% от това допълнително структурно финансиране, изчислено според съществуващите правила, а останалите страни от Западните Балкани, получаващи понастоящем предприсъединителна помощ — 9,2 %, докато Турция сама по себе си би получила 63 %;

О. като има предвид, че присъединяването на страните от Западните Балкани поотделно, дори по време на настоящата финансова рамка, не би имало статистически ефект върху правото на финансиране на региони на държавите-членки, нито би се отразило драстично върху политиката за сближаване на ЕС с 27 държави-членки, поради тяхната големина, население и икономическо развитие; като има предвид, че Хърватия, с която преговорите са в най-напреднала фаза, и която от социална и икономическа гледна точка е дори по-напреднала от някои настоящи държави-членки, би представлявала сравнително най-малка тежест за Съюза, като се имат предвид големината, населението и степента на икономическо развитие; като има предвид, че нейното членство не би довело до статистически ефект във връзка с областите, имащи право на структури фондове, на регионално и национално ниво, дори и през настоящия финансов период;

П. като има предвид, че съгласно съществуващите правила и условия, с присъединяването на Турция политика на сближаване на ЕС би придобила напълно нови измерения, тъй като тази политика никога досега не е била прилагана за страна с подобни размери, с подобно ниво на икономическо развитие и неравенство в регионално отношение;

Р. като има предвид, че заключенията на председателството от Европейския съвет през юни 2006 г. са, че с приемането на нови членове ЕС следва да остане в състояние да запази динамиката на европейската интеграция и също така да предприеме всякакви усилия, за да засили единството и ефективността на Съюза;

С. като има предвид, че в своето съобщение от 8 ноември 2006 г. Комисията призовава преди бъдещи разширявания да се анализират подробно последиците за бюджета на ЕС, като се взема предвид бъдещото развитие на съответните области на политика като селското стопанство и политиката на сближаване;

Т. като има предвид, че регионалната политика, като една от най-съществените позиции в бюджета на ЕС, ще бъде подложена на особено интензивно обсъждане в рамките на предвидения за 2008/2009 г. преглед на финансовата рамка на ЕС, не на последно място с оглед на критериите за ефективност;

У. като има предвид, че в един все още разширяващ се съюз, ефективността на политиките на Общността е необходима повече от всякога, като ефективността на политиката на сближаване и доказаната ѝ истинска добавена стойност силно зависят от наличните финансови ресурси; като има предвид, следователно, че следва да се посвети възможно най-голямо внимание на прегледа на системата за собствени ресурси на Общността;

1. Счита, че способността на Европейския съюз за интеграция по-специално означава, че в рамките на бюджетните и политически дадености той трябва да е в състояние да преследва целта за социално, икономическо и териториално сближаване; счита следователно, че е необходимо при присъединяването на всяка страна-кандидатка да се реши дали ЕС е в състояние да интегрира въпросната държава;

2. Счита, че институционална, финансова и политическа реформа е също така необходима в контекста на преглед на финансовата рамка на ЕС; в тази връзка вярва, че следва да се направи сравнение между ефектите от различните основни инструменти за финансиране (Европейски фонд за регионално развитие, Европейски социален фонд, Кохезионен фонд, Европейски земеделски фонд за развитие на селските райони) върху развитието на ЕС-27, като по този начин се позволи вземането на съответните бюджетни решения;

3. Счита, че бъдещите разширявания не трябва да водят до това все повече региони да губят правото си на финансиране в рамките на настоящата Цел 1 на политиката на сближаване в резултат на статистическия ефект, без действително премахване на съществуващите неравенства;

4. Подчертава, че справедлива и ефективна политика на сближаване е невъзможна без повишаване на разходите до 1,18 % от брутния национален доход (БНД) на ЕС, както посочи Парламентът в резолюцията си от 8 юни 2005 г. относно политическите предизвикателства и бюджетните средства на разширения Съюз в периода 2007—2013 г [9];

5. Изразява съжаление в тази връзка, че в своето съобщение от 8 ноември 2006 г. относно Стратегията за разширяване, Комисията не предлага задълбочен анализ на финансовите последици от бъдещите разширявания;

6. Призовава Комисията да представи подробен анализ на въздействието, за да даде възможност за надлежна оценка на всички последици за структурната политика от присъединяването на Румъния и България;

7. Призовава също така Комисията, във връзка с предстоящи разширявания, да изчислява редовно вероятните разходи на ЕС за регионална политика, като показва отделните стойности за различните държави и използва за целта настоящите и изменените и разширени критерии, и също така да посочва какви ще са последствията за понастоящем имащите право на финансиране региони; в тази връзка отбелязва, че могат да бъдат използвани бази данни и аналитични инструменти на Европейската мрежа за наблюдение на пространственото планиране (ESPON); вярва, че следва да се обърне внимание на по-доброто съчетаване на различните инструменти на ЕС за финансиране;

8. Счита, че има нужда от непрекъснати анализи, основаващи се на опита от предходните разширявания и включващи социалните и икономическите подобрения, които ще настъпят по време на настоящия програмен период, с цел разработване на различни сценарии за бъдещото финансиране на политиката на сближаване на ЕС;

9. Подчертава важността от предприемането на много строг подход по отношение на количествената и качествената оценка на използването на Структурните фондове, налагащ добро управление и подходяща система на контрол, за да може да се оптимизира, в интерес на гражданите на Съюза, съотношението между разходите и ползите при извършването на разходи по мерки за сближаване на ЕС;

10. Призовава Комисията да посвети една глава в новия си 4-ти доклад относно сближаването, на своята позиция относно устойчивостта на настоящата политика на сближаване и на бъдещите мерки, които биха могли, по целесъобразност, да се отразят на политиката на сближаване;

11. Счита, че предвид настоящото състояние на системата за ресурси на ЕС, би било трудно да се финансира каквото и да е бъдещо разширяване, без да се застраши ефективността на настоящите политики на сближаване;

12. Настоява Комисията да направи съобщение с предложение за степенен модел за политиката на сближаване, който да позволи едно по-нататъшно диференциране на предприсъединителната помощ и членството и да даде възможност на потенциални страни-кандидатки, в зависимост от техния политически напредък, да получават ефективна подкрепа за регионално развитие преди евентуалното членство в Европейския съюз;

13. Призовава, в частност за Турция, за постепенен подход, който да се концентрира повече върху опре- делени области на финансиране (браншови клъстери, институционална структура, равнопоставеност) и региони на финансиране, за да избегне по този начин необмисленото приемане на свързани с присъединяването обичайни финансови мерки и да се постигнат по-целенасочени резултати в областта на сближаването и на растежа;

14. Изисква да бъде включен в процедурата на съвместно решение във връзка с оценката и реформирането на предприсъединителната помощ след 2010 г.;

15. Призовава Комисията да дефинира по-подробно какво разбира под "засилване на политиката на съседство" и в този контекст да помисли по-активно за инструменти за структурно подпомагане;

16. Счита, че е от изключително значение за ефективността на политиката на сближаване отговорността на отделните държави-членки да бъде повишена занапред;

17. Предлага, в рамките на дебата относно бъдещата политика на сближаване, ЕС да използва в по-голяма степен лостовия ефект на финансирането под формата на заеми — особено в регионите, които дълги години са получавали финансиране от ЕС — с цел подобряване ефективността на общностната помощ, макар и без нейната замяна;

18. Счита, че в тази връзка трябва да са налице по-благоприятни условия за финансиране под формата на заеми и безвъзмездни средства за най-слабо развитите региони на ЕС;

19. Призовава Комисията да разработи предложения за бъдеща политика на сближаване, приспособени в по-голяма степен към реалните потребности на регионите, тъй като региони, които са получавали помощ от фондове на ЕС в продължение на 10, 20 или 30 години, са постигнали различно ниво на развитие от онези, които все още не са получили никакво финансиране; вярва, че по-голямата диференциация може да е вероятният отговор на бъдещите предизвикателства пред политиката на сближаване на ЕС;

20. Изразява загриженост от факта, че в някои региони помощта от ЕС не е насочена добре, в резултат на което положението в тези региони не се подобрява, въпреки дългогодишната финансова подкрепа, което означава, че ресурсите на Общността се пропиляват;

21. Призовава да се увеличи делът на фондовете с частен произход като източник на съфинансиране на структурното финансиране и частното съфинансиране на проекти и програми на структурните фондове да се облекчи в значителна степен в съответствие с най-добрата практика;

22. Призовава за това, бъдещото структурно финансиране да се регулира така, че да се избегнат ефекти на преместване и предоставяне на финансиране от ЕС за преместване на компании, и е на мнение, че Комисията трябва да разгледа критично, в рамките на политиката на сближаване, субсидиите за предприятия с оглед на тяхната ефективност като фактор за предприемачески решения относно териториалното установяване на предприятията, като се взема предвид размерът на въпросните компании;

23. Отбелязва, че успехът на политиката на сближаване е свързан с националните икономически политики, и че в тази връзка прилагането на Националните планове за действие (НПД) за Лисабонската стратегия оказва влияние върху успеха на политиката на сближаване;

24. Настоява Комисията да гарантира, че в рамката на бъдещи програми за регионална конкурентноспособност и териториално сътрудничество финансирането се съсредоточава по-тясно върху европеизирането на регионалната икономика и инфраструктурите от европейско значение;

25. Призовава занапред структурните фондове да се използват в по-голяма степен, така че да се намалят негативните последици от демографските промени и свързаната с тях регионална миграция;

26. Счита, че в бъдеще Европейският социален фонд (ЕСФ) следва да бъде прилаган в още по-голяма степен като хоризонтален инструмент, който, освен всичко друго, да подпомага регионите да се справят със социалните предизвикателства на глобализацията, както и с последиците от демографските промени;

27. Подчертава, че резултатите от политиката на сближаване могат да бъдат проверени само тогава, когато разпределянето на средства от структурните фондове става прозрачно, и затова призовава Европейския съюз да прилага строги критерии за прозрачност при отпускането на средства;

28. Призовава за по-строги санкции при доказана злоупотреба с финансиране, както и за ефективни процедури за възстановяване на средства;

29. Отбелязва, че успешното противодействие на корупцията, както и изграждането на административен капацитет за прозрачно и ефективно прилагане на програмите по структурните фондове, са решаващо предварително условие за структурното подпомагане; призовава за последователно и неизменно прилагане на инструментите за контрол;

30. Призовава Комисията и държавите-членки да разгледат всички тези точки при осъществяването на средносрочния преглед на настоящата финансова рамка на ЕС;

31. Възлага на своя председател да предаде настоящата резолюция на Съвета и на Комисията, както и на Комитета на регионите.

[1] ОВ С 291Е, 30.11.2006 г., стр. 402.

[2] Приети текстове, P6_TA(2006)0568.

[3] Приети текстове, P6_TA(2006)0569.

[4] OВ C 227E, 21.9.2006 г., стр. 163.

[5] 12877/05, 4.10.2005 г.

[6] 10633/1/06, 17.6.2006 г.

[7] Приети текстове, P6_TA(2006)0381.

[8] ОВ С 139, 14.6.2006 г., стр. 1.

[9] OВ C 124 E, 25.5.2006 г., стр. 373.

--------------------------------------------------